**Medveď malajský** (lat. *Helarctos malayanus*) je druh medveďa z čeľade Ursidae, jediný zástupca rodu *Helarctos*, ktorý sa vyskytuje v tropických lesoch juhovýchodnej Ázie do nadmorskej výšky 3 000 m. Je to najmenší medveď vôbec, veľký asi ako pes; meria 70 cm v kohútiku, 120 – 150 cm na dĺžku (chvost 3 – 7 cm) a váži 25 – 65 kg. Na druhej strane je to najväčší predátor na ostrove Borneo.

Vyznačuje sa zavalitou postavou, veľkými labami, dlhými a silne zahnutými pazúrmi, malými okrúhlymi ušami, krátkym a svetlým ňufákom a extrémne dlhým jazykom (20 – 25 cm), vďaka ktorému sa ľahšie dostáva k obľúbenej potrave. Srsť je väčšinou čierna s odtieňmi sivej až červenej farby. Charakteristickým znakom sú krémové, oranžové alebo zlatisté škvrny na hrudi v tvare polmesiaca, písmena „U" alebo kruhu. Vďaka svojej jedinečnej morfológii – dovnútra zahnutým predným labám, sploštenej hrudi a silným predným končatinám s veľkými pazúrmi – dokáže veľmi obratne liezť po stromoch, pravdepodobne najlepšie zo všetkých medveďov.

Medveď malajský na strome
Medveď malajský trávi väčšinu času v korunách stromov vo výške 2 až 7 metrov nad zemou, kde sa ukrýva pred nebezpečenstvom a aj spáva. Hniezdo si však môže postaviť až 40 metrov nad zemou. Aktívny je najmä cez deň, ale v oblastiach, kde je vyrušovaný ľuďmi, môže prejsť na nočný spôsob života. Je to samotársky druh, menšie skupiny vytvárajú len matky s mláďatami. Je nepravdepodobné, že by hibernoval; zdroje potravy sú dostupné počas celého roka a v celom jeho areáli. Ako všežravec má pomerne bohatú stravu, ktorá zahŕňa mravce, termity, chrobáky, dážďovky, slimáky, včely, med a rastlinný materiál, ako sú semená a mnohé plody. Príležitostne sa živí aj stavovcami, ako sú malé hlodavce, jašterice alebo vtáky, a tiež vajciami. Dospelosť dosahuje vo veku dvoch až štyroch rokov a môže sa rozmnožovať počas celého roka. Samica je gravidná 3 až 8 mesiacov (vrátane oneskorenej implantácie) a zvyčajne porodí jedno až tri mláďatá, ktoré s ňou zostávajú približne tri roky. Dožiť sa môže viac ako 30 rokov, v prírode väčšinou menej.

Areál výskytu medveďa malajského je ohraničený severovýchodnou Indiou na severe a tiahne sa na juh až juhovýchod cez Bangladéš, Kambodžu, Mjanmarsko, Laos, Thajsko a Vietnam v pevninskej Ázii až po Brunej, Indonéziu a Malajziu na juhu. Je ohrozený rozsiahlym odlesňovaním a nezákonným lovom na účely obživy (napr. jeho laby sa v Ázii považujú za pochúťku) alebo obchodu s voľne žijúcimi zvieratami (najmä pre tradičnú čínsku medicínu). V niektorých oblastiach dochádza aj ku konfliktom s ľuďmi, keď ničia poľnohospodársku pôdu, plantáže alebo sady. Za posledné tri desaťročia sa celosvetová populácia medveďov znížila o 35 %. Medzinárodná únia na ochranu prírody (IUCN) zaradila tento druh na zoznam zraniteľných (2017).

V dohovoru CITES je uvedený v prílohe I. S výnimkou Sarawaku (Malajzia) a Kambodže je medveď malajský na celom území svojho výskytu zákonom chránený. Od roku 1994 je súčasťou medzinárodného programu chovu v zajatí, plánu prežitia druhov (*Species Survival Plan*, SSP) v rámci Asociácie zoologických záhrad a akvárií (*Association of Zoos and Aquariums,* AZA). Plemennú knihu vedie od toho istého roku zoologická záhrada v Kolíne nad Rýnom v Nemecku. V Sabahu (Malajzia) na Borneu bolo v roku 2008 zriadené centrum na jeho ochranu (Bornean Sun Bear Conservation Centre).

Referencie
----------

1. 1 2  SCOTSON, L.; FREDRIKSSON, G.; AUGERI, D.. *Sun Bear (Helarctos malayanus)* [online]. The IUCN Red List of Threatened Species (IUCN), 2017, [cit. 2023-07-21]. Dostupné online. (po anglicky)
2. 1 2 3 4 5  KOLEKTIV AUTORŮ. *Medvědi*. Praha : International Masters Publisher AB, 2008. ISBN 978-80-87208-53-3. Kapitola Medvěd malajský, s. 24–39. (po česky)
3. 1 2 3 4  BIES, LeeAnn. *Helarctos malayanus (sun bear)* [online]. Animal Diversity Web (University of Michigan), 2007, [cit. 2023-07-21]. Dostupné online. (po anglicky)
4. 1 2 3  SERVHEEN, Christopher. *Bears: Status Survey and Conservation Action Plan*. Švajčiarsko, Spojené kráľovstvo : IUCN, 1999. ISBN 978-2-8317-0462-3. Kapitola Sun Bear Conservation Action Plan, s. 219. (po anglicky)
5. ↑  KRISHNASAMY, Kanitha; SHEPHERD, Chris R.. *A Review of the Sun Bear Trade in Sarawak, Malaysia* [online]. TRAFFIC Bulletin, 2014, [cit. 2023-07-21]. Vol. 26, No. 1. Dostupné online. (po anglicky)
6. ↑  BALL, Judith. *Sun bear fact sheet* [online]. Association of Zoos and Aquariums, 2000, [cit. 2023-07-21]. Dostupné online. Archivované 2008-08-27 z originálu. (po anglicky)
7. ↑  LI, T. Ch.. *Sun bears: At home in the forest* [online]. The Star, 2014-05-05, [cit. 2023-07-21]. Dostupné online. Archivované 2020-08-07 z originálu. (po anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Medveď malajský**
* Spolupracuj na Wikidruhoch Wikidruhy ponúkajú informácie na tému **Medveď malajský**